Dubbele moord ná skoolseun met mes gesteek is(Foto: SA Polisie) ŉ 17-jarige leerder van eMbalenhle in Mpumalanga is dood nadat hy met ŉ mes gesteek is op pad skool toe. “Die seun, ŉ gr. 9-leerder aan die Thomas Nhlabathi Secondary School, was Maandag op pad skool toe, toe hy deur ŉ 24-jarige aangeval en doodgesteek is,” sê brig. Leanard Hlathi, polisiewoordvoerder van Mpumalanga. “Die polisie het gehoor van die voorval en is na die toneel om ŉ saak van moord te ondersoek. Terwyl die polisie nog besig was met die ondersoek, het woedende lede van die gemeenskap, wat ook van die voorval verneem het, die man self opgespoor wat glo verantwoordelik was vir die moord. Hulle het hom toe aangerand,” sê Hlathi. Hlathi sê die polisie is daaroor ingelig en het hulle na die toneel gehaas. “Mediese personeel was ook op die toneel en die verdagte is dood verklaar. Nóg ŉ klagte van moord word ondersoek.” Niemand is nog in verband met die saak in hegtenis geneem nie. “Ons veroordeel die voorval ten sterkste waartydens ŉ jong seun se lewe sonder rede kortgeknip is, terwyl hy op pad skool toe was om hom voor te berei vir sy toekoms,” sê Hlathi. “Ons maan egter ook gemeenskappe om nie eie reg te gebruik nie.”